Стефан Георге
Сега ще викам над полята снежни…

Превод от немски: Найден Вълчев, —

chitanka.info

Сега ще викам над полята снежни,

ще гледам как изчезваш в тоя ден

и ще си спомням: след играта нежна

каква утеха стана ти за мен!

Дойде сред пролетния цветен декор,

в деня на жътвата яви се пак

и после — аз направих и пътека

през едрите жита към твоя праг.

Гласът ти звънна в есенника влажен

тъй свидно, че ти се обрекох аз,

ала когато си отиде — даже

долчинката въздъхна с тъжен глас.

Очите ти блестяха с плам чудесен,

като звезди зовяха: Накъде?

И песента ти стана моя песен,

но отшумя тъй, както и дойде.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.